
Budsjettoppfølging per 30. april 2005

Innledning

Som vedlegg 1 følger oversikt over regnskapsførte og budsjetterte inntekter og utgifter per fakultet/ enhet ved utgangen av april i år. Over​sikten gjelder bevilgningsøkonomien, det vil si at den eksternt finansierte virksom​heten (bidrags- og oppdragsprosjekter) er holdt utenfor. 

Som vedlegg 2 følger oversikt over samlet av​satte midler (ubrukte midler) ved utgangen av 2004, budsjet​tert mer-/mindreforbruk for året som helhet, og budsjetterte samlede avsetninger (ubrukte midler) ved utgangen 2005.

Budsjettallene i vedlegg 1 og 2 er fastsatt av fakultetene/enhetene selv. I løpet av året vil disse bud​sjettene normalt bli revidert. 

Universitetet i Tromsø har et regnskapsmessig merforbruk ved utgangen av april på 15,1 millioner kroner (jf vedlegg 1). Det budsjetterte merforbruket på dette tidspunktet er 30,3 millioner, det vil si at det er et avvik mellom budsjett og regnskap på 15,2 millioner kroner. At Universitetet har et mer​forbruk på denne tiden av året er naturlig, da lønnsutgiftene fordeler seg over året med omtrent 1/11 hver måned unntatt juni
. 

Det er budsjettert med et samlet merforbruk på årsbasis for Universitetet som helhet  på ca 27 mill. Dette vil i så fall reduserer de samlede avsetningene (ubrukte midler) fra ca.116 millioner ved ut​gangen av 2004 til ca. 89 millioner ved utgangen av 2005. 

Kommentarer til de enkelte fakultetet/enheter

Universitetsdirektøren mottar hver måned rapport om den økonomiske situasjonen fra hver en​het. Nedenfor følger en sammenfatning av kommentarene fra de av fakultetene/enhetene som har avvik av betydning mellom regnskap og budsjett. I overskriften til de ulike enhetene angis avviket per april mellom budsjett og regnskap. Positivt avvik angir et lavere merforbruk/større mindreforbruk enn budsjettert. Negativt avvik (-) angir motsatt tilfelle. 

Felles infrastruktur – Teknisk avdeling – avvik (-) 2,9 millioner

Teknisk avdeling har et merforbruk på 3,2 millioner kroner på posten energi. Avviket skyldes dels etterslep fra 2004 på fakturering av energi til Teorifagbygget, og dels at energikostnadene på bygget blir høyere enn antatt. Ener​gikostnadene for året totalt kan bli noe høyere enn budsjettert. Dette vil i så fall dekkes inn gjennom omdisponering fra andre poster. Utover dette er det ikke avvik av betyd​ning mellom regnskap og budsjett per april. Det betydelige mindreforbruket som det er budsjettert med ved årsslutt (drøyt 21 millioner, jf vedlegg 2), skyldes i hovedsak inntekter fra salg av perso​nalboliger. Disse inntektene kan kun brukes til vedli​kehold og kjøp av bygg, herunder reinvestering i personalboliger.

Universitetets fellesutgifter – avvik 3,5 millioner

Avviket skyldes to forhold. Samskipnaden utsteder samlefaktura til uni​versitetet for ulike refusjoner to ganger årlig. Første faktura var avtalt utstedt i april, men er ennå ikke mottatt (ca. 1,9 mill.). Uni​versitetet har ikke betalt regning på 1,1 mill. fra Kopinor på grunn av feil i beregningsgrunnlaget. Ny faktura vil bli mottatt i løpet av mai. Samlet sett ventes det at fellesutgiftene vil komme ut med et merforbruk på 12,5 millioner ved års​slutt. Dette skyldes at det i hovedfordelingen for 2005 ble fordelt mer midler til fakultetene/enhetene enn Universitetet mot​tar i bevilgning over statsbudsjettet. Driften for øvrig ventes å gå i balanse ved årsslutt.

Universitetsbiblioteket – avvik 1 million

Avregning av løpende abonnementer på tidsskrifter har resultert i høyere tilbakebetalinger enn for​utsatt. Dette skyldes blant annet svingninger i valutakurs (en stor del av abonnementene er uten​landske). Ytterli​gere to forhold vil i løpet av året gi merinntekter/innsparinger: Oppgjør av samar​beidsprosjekt med UNN og forsinket tilsetning av fagreferent i odontologi. Sistnevnte får konse​kvenser for littera​turinnkjøpene til fagområdet. Biblioteksstyret vil på møte i juni ta stilling til om​disponeringer på budsjettet. UB har budsjettert med et årsresultat omtrent i balanse.

Det matematisk-naturvitenskapelige fakultet – avvik 7,2 millioner

Fakultetet har ikke budsjettert med tilleggsbevilgninger utover hovedfordelingen. Ved utgangen av april beløper disse seg til ca. 2,4 mill. I løpet av mai mottar Mat.-nat.fak. midler til nye rekrutte​ringsstillinger, noe som må forventes å gi et ytterligere avvik mellom regnskap og budsjett. Videre har fakultetet mottatt en halv million mer i sykelønns- og fødselspengerefusjoner enn budsjettert. Driftsutgiftene er så langt 3 millioner lavere enn budsjettert. Fakultetet har bud​sjettert med et mer​forbruk på 4,6 millioner ved årsslutt. Dette anslaget vil imidlertid bli revidert. 

Norges fiskerihøgskole – avvik 1,6 millioner

NFH har noe lavere driftsutgifter enn budsjettert, noe som blant annet skyldes periodisering av leie for F/F ”Jan Mayen”. Videre er netto dekningsbidragsinntekter (dekningsbidrag minus egeninnsats) noe høyere enn budsjettert. Det forventes et resultat ved årsslutt omtrent i balanse.

Det juridiske fakultet – avvik 1 million

Lønnsutbetalinger til arbeid utover plikt og lønn til stipendiater er lavere enn budsjettert. Noe vil rette seg opp i løpet av året. Utover dette har ikke fakultetet gjort noen ny vurdering av forventet årsresultat. Jur.fak. budsjetterer med et merforbruk på ca 1,1 mill ved årsslutt. 

Det medisinske fakultet – avvik  2,8 millioner

Driftutgiftene (ekskl lønn) er ved utgangen av april 7,3 millioner lavere enn budsjettert. I følge fa​kultetet skyldes dette problemer med periodiseringen av budsjettet. Inntektene er 1,3 mill. lavere enn budsjettert, mens de interne inntektene har en tilsvarende svikt – 1,3 mill. – som følge av lavere netto dekningsbidragsinntekter. Lønnsutgiftene viser et merforbruk på drøyt 1,9 millioner. 

Med.fak. har budsjettert med et merforbruk på rundt 19 millioner kroner ved årsslutt. Dette skyldes i stor grad at midler til kvalitetsreformen og strategiske forskningsmidler som ble tildelt i 2004, først planlegges brukt i 2005.

Det humanistiske fakultet – avvik 1 million

Fakultetet har en betydelig høyere dekningsbidragsinntekter enn budsjettert (ca. 0,8 mill.). Det må derfor forventes at merforbruket for året som helhet blir lavere enn 2,5 millionene som det opprin​nelig var budsjettert med.

Tromsø museum – avvik (–) 0,7 millioner

Driftsutgiftene (ekskl lønn) er 2 millioner høyere enn budsjettert så langt i år. Dette kompenseres delvis med høyere inntekter og lavere lønnsutgifter. Museet har budsjettert med et merforbruk på 3 millioner kroner for året som helhet. 

Universitetets senter for videre- og etterutdanning – avvik (–) 0,9 millioner 

At merforbruket så langt i år er høyere enn budsjettert skyldes i hovedsak avslutning av eksternt finansierte prosjekter hvor det har akkumulert seg underskudd. U-vett budsjetterer med et merfor​bruk på 1,6 mill ved årsslutt. 

De øvrige enhetene har bare ubetydelige avvik mellom budsjett og regnskap.

Universitetsdirektørens vurdering

Som det fremgår av vedlegg 1 er det per april et avvik mellom budsjett og regnskap for Universite​tet som helhet på ca. 15 mill. Dette utgjør ca 4 % av de samlede inntektene så langt i år. For flere av fakultetene/enheten skyldes avviket at konkrete utgifter og inntekter regnskapsføres på et annet tids​punkt i året enn forventet, for andre enheter skyldes avviket en generell undervurdering av utgiftsi​den eller overvurdering av inntektssiden. 

Som det fremgår av vedlegg 2, legges det opp til en reduksjon i avsetningene med nærmere 27 mill i løpet av året (budsjettert merforbruk). Med.fak. budsjetterer med et merforbruk for inneværende år på ca. 19 millioner. I tillegg kommer at posten universitetets fellesutgifter er budsjettert med et mer​for​bruk på 12,5 millioner som følge av at universitetstyret overbudsjetterte med tilsvarende beløp ved bud​sjettfordelingen for 2005
. Felles infrastruktur (Teknisk avdeling) legger opp til en økning i avset​ning​ene på 21 millioner, i hovedsak som følge av salg av personalboliger noe som bidrar til å opprett​holde nivået på de samlede avsetningene. 

Erfaringsmessig har fakultetene/enhetene totalt sett lavere forbruk og høyere inntekter på årsbasis enn det budsjettene tidlig på året skulle tilsi. Det innebærer i så fall at de samlede avsetningene ved årsslutt vil bli høyere enn budsjettert i vedlegg 2, noe også status for april indikerer (jf vedlegg 1). Dette henger blant annet sammen med at styrene ved fakultetene/enhetene tradisjonelt har størst fokus på fordeling av bevilgningen mellom interne enheter og prosjekter, og mindre oppmerk​som​het rettet mot forbrukstidspunkt (periodiseringen) og budsjettering av andre typer inntekter enn be​vilgningen. Universitetsdirektøren har imidlertid i år bedt fakultetene/enhetene styrebehandle et budsjett/disponeringsplan som viser periodiseringer og som inneholder alle inntekter og utgifter knyttet til bevilgningsøkonomien. 

På bakgrunn av ovennevnte erfaringer antar universitetsdirektøren at merforbruket vil bli lavere på årsbasis enn det fakultetene/enhetene har budsjettert i vedlegg 2, og at resultatet vil ligge nært null. Det vil  si at de samlede avsetningene antas opprettholdt på ca. 116 millioner også  ved utgangen av 2005. Det understrekes at prognosen på dette tidspunkt av året er usikker. 

Innstilling til vedtak

Universitetsstyret tar fremlagte budsjettoppfølging til orientering.

Tromsø, 11.05.2005

	Jan Larsen
	

	universitetsdirektør
	

	
	Håvard Bekkelund

	
	personal- og økonomidirektør


Vedlegg: 

1. Budsjettoppfølging per april 2005

2. Avsatte midler  

Saksbehandler: Christian Hansen

� I juni utbetales avsatte feriepenger, og lønnsutgiftene denne måneden er derfor minimale. I de andre elleve månedene vil utgiftene normalt være høyere enn inntektene.


� Overbudsjettering betyr her at det ble fordelt mer midler til fakultetene/enhetene enn det som Universitetet mottok i bevilgning over statsbudsjettet.

